b'\n_START_ARTICLE_\nHjalmar Rantanen\n_START_SECTION_\nToiminta SKP:ssa\n_START_PARAGRAPH_\nRantasen is\xc3\xa4 oli Suomen sis\xc3\xa4llissodan aikana punakaartiin kuulunut sepp\xc3\xa4. Varhaislapsuuden kokemukset ja is\xc3\xa4n vankileiriaika Viipurissa vaikuttivat Rantaseen niin, ett\xc3\xa4 h\xc3\xa4n l\xc3\xa4hti mukaan vuonna 1930 kielletyn Suomen kommunistisen puolueen maanalaiseen toimintaan. Rantanen oli mukana SKP:n Turun piirij\xc3\xa4rjest\xc3\xb6n organisoimissa mielenosoituksissa, joutuen ensimm\xc3\xa4ist\xc3\xa4 kertaa pid\xc3\xa4tetyksi vain 16-vuotiaana. Vuodet 1933\xe2\x80\x931936 h\xc3\xa4n oli vangittuna Tammisaaren pakkoty\xc3\xb6leirill\xc3\xa4 yhdess\xc3\xa4 usean muun suomalaisen kommunistin, kuten Toivo Antikaisen kanssa. _NEWLINE_Vapauduttuaan Rantanen jatkoi poliittista aktivismiaan, joutuen vuonna 1937 uudelleen vankilaan. Rangaistus oli k\xc3\xa4rsitty toukokuussa 1941. Jatkosodan alettua saman vuoden kes\xc3\xa4kuussa Rantanen tiesi joutuvansa j\xc3\xa4lleen Valpon pid\xc3\xa4tt\xc3\xa4m\xc3\xa4ksi ja h\xc3\xa4n p\xc3\xa4\xc3\xa4tti liitty\xc3\xa4 Turun ymp\xc3\xa4rist\xc3\xb6ss\xc3\xa4 piileskeleviin mets\xc3\xa4kaartilaisiin. Rantanen oli mukana vastarintaliikkeen niin sanotussa "taisteluryhm\xc3\xa4ss\xc3\xa4", jonka teht\xc3\xa4vi\xc3\xa4 olivat sabotaasit, vakoilu ja erilaisen propagandan levitt\xc3\xa4minen. H\xc3\xa4nen ryhm\xc3\xa4ns\xc3\xa4 onnistuttiin kuitenkin saamaan kiinni jo syksyll\xc3\xa4 1941. Rantanen oli aluksi pid\xc3\xa4tettyn\xc3\xa4 Turun l\xc3\xa4\xc3\xa4ninvankilassa, kunnes kes\xc3\xa4kuussa 1942 Turun hovioikeus tuomitsi h\xc3\xa4net elinkaudeksi kuritushuoneeseen ja h\xc3\xa4net siirrettiin Sukevan vankilaan.\n_START_SECTION_\nEro puolueesta\n_START_PARAGRAPH_\nToisen vankilatuomionsa aikana Rantanen oli alkanut suhtautumaan kriittisesti SKP:n johdon toimintaan. Hein\xc3\xa4kuussa 1941 h\xc3\xa4n kirjoitti puoluejohtoa arvostelevan kirjeen, joka toimitettiin Ruotsin kautta Neuvostoliitossa oleskelleelle Otto Wille Kuusiselle. Samalla h\xc3\xa4n katkaisi kaikki suhteensa kommunistiseen puolueeseen._NEWLINE_Sodan p\xc3\xa4\xc3\xa4tytty\xc3\xa4 ja SKP:n toiminnan tultua j\xc3\xa4lleen lailliseksi Rantanen vapautettiin syyskuussa 1944 muiden vangittujen kommunistien tavoin. Rantasen muistelmateoksen mukaan SKP vaati heti lokakuussa kirjallista selvityst\xc3\xa4 h\xc3\xa4nen sotavuosien toiminnastaan. Rantanen kirjoitti muistion, jonka esitti Nummenm\xc3\xa4en ty\xc3\xb6v\xc3\xa4entalolla kokoontuneelle SKP:n \xe2\x80\x9dkansantuomioistuimelle\xe2\x80\x9d. Kyseisell\xc3\xa4 ep\xc3\xa4virallisella oikeusistuimella ei ollut mit\xc3\xa4\xc3\xa4n laillista valtaa. Rantasen kertomuksen mukaan se syytti kuitenkin h\xc3\xa4nt\xc3\xa4 puoluepetturuudesta ja tuomitsi \xe2\x80\x9dankarimpaan tuomioon\xe2\x80\x9d. T\xc3\xa4m\xc3\xa4n j\xc3\xa4lkeen Rantanen joutui omien sanojensa mukaan kolme kertaa v\xc3\xa4kivaltaisen hy\xc3\xb6kk\xc3\xa4yksen kohteeksi, joista viimeisess\xc3\xa4 h\xc3\xa4n ampui p\xc3\xa4\xc3\xa4llekarkaajiaan.\n_START_SECTION_\nSodan j\xc3\xa4lkeen\n_START_PARAGRAPH_\n1950-luvun alussa Rantanen muutti Ruotsiin, ty\xc3\xb6skennellen aluksi teollisuuden palveluksessa. H\xc3\xa4n oli pitk\xc3\xa4\xc3\xa4n paikallisen ty\xc3\xb6markkinahallituksen AMS:n virkamiehen\xc3\xa4 sek\xc3\xa4 ammatillisen keskusj\xc3\xa4rjest\xc3\xb6n LO:n tiedottajana. Rantanen toimi my\xc3\xb6s Ruotsin sosiaalidemokraattisessa puolueessa. _NEWLINE_Hjalmar Rantasen SKP-aikojen muistelmat julkaistiin vuonna 1958. Stalinin kuolemaa seuranneen poliittisen suojas\xc3\xa4\xc3\xa4n johdosta julkaisivat samoihin aikoihin muistelmateoksensa Suomessa my\xc3\xb6s kaksi muuta entist\xc3\xa4 SKP:n aktiivia; Yrj\xc3\xb6 Leino ja Arvo "Poika" Tuominen.  Rantasen kirja julkaistiin samana vuonna ruotsiksi nimell\xc3\xa4 Som politruk i Finland.  Kylm\xc3\xa4n sodan ansiosta teos kiinnitti tutkijoiden huomiota my\xc3\xb6s Yhdysvalloissa.  My\xc3\xb6hempin\xc3\xa4 vuosinaan Rantanen oli mukana ruotsinsuomalaisten j\xc3\xa4rjest\xc3\xb6jen toiminnassa sek\xc3\xa4 tutki Ruotsin siirtolaisuutta. Vuonna 1992 h\xc3\xa4n julkaisi maan siirtolaispolitiikkaa kritisoivan kirjan Ruotsin avarassa syliss\xc3\xa4. Rantanen kirjoitti my\xc3\xb6s useita siirtolaisuuteen liittyvi\xc3\xa4 artikkeleita eri julkaisuille._NEWLINE_Hjalmar Rantanen kuoli huhtikuussa 2012 Trosan kaupungissa Keski-Ruotsissa 97-vuotiaana.'